20060810
Решение 2006/676/ОВППС на Съвета
от 10 август 2006 година
относно сключването на Споразумение под формата на размяна на писма между Европейския съюз и правителството на Конфедерация Швейцария относно участието на Конфедерация Швейцария във военната операция на Европейския съюз в подкрепа на Мисията на Организацията на Обединените нации в Демократична република Конго (MONUC) по време на избирателния процес (Операция EUFOR RD Конго)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 24 от него,
като взе предвид препоръката на Председателството,
като има предвид, че:
(1) На 27 април 2006 г. Съветът прие Съвместно действие 2006/319/ОВППС [1] относно военната операция на Европейския съюз в подкрепа на Мисията на Организацията на Обединените нации в Демократична република Конго (MONUC) по време на избирателния процес (Операция EUFOR RD Конго).
(2) Член 10, параграф 3 от това съвместно действие предвижда, че подробните договорености относно участието на трети държави трябва да се предмет на споразумения, които трябва да се сключат в съответствие с процедурата, предвидена в член 24 от Договора.
(3) След разрешението от страна на Съвета на 13 септември 2004 г. Председателството, подпомогнато от Генералния секретар/Върховен представител, проведе преговори относно едно Споразумение под формата на размяна на писма между Европейския съюз и правителството на Конфедерация Швейцария относно участието на Конфедерация Швейцария в операция EUFOR RD Конго.
(4) Споразумението под формата на размяна на писма подлежи на одобрение от името на Европейския съюз,
РЕШИ:
Член 1
Одобрява от името на Европейския съюз Споразумението под формата на размяна на писма между Европейския съюз и правителството на Конфедерация Швейцария относно участието на Конфедерация Швейцария във военната операция на Европейския съюз в подкрепа на Мисията на Организацията на Обединените нации в Демократична република Конго (MONUC) по време на избирателния процес (Операция EUFOR RD Конго).
Текстът на споразумението под формата на размяна на писма се прилага към настоящото решение.
Член 2
По силата на настоящото се оправомощава председателят на Съвета да назначи лицата, упълномощени да подпишат споразумението, за да се обвърже Европейският съюз.
Член 3
Настоящото решение влиза в сила от деня на неговото приемане.
Член 4
Настоящото решение се публикува в Официален вестник на Европейския съюз.
Съставено в Брюксел на 10 август 2006 година.